Retssag udskudt - tidligere kommunikationsdirektør kan ikke møde i retten i sag om millionbedrageri.

På mandag mellem klokken 13 og 15 skulle den tidligere kommunikationsdirektør i Spar Nord i Aalborg, Ole Madsen, have mødt i byretten i Aarhus. Ole Madsen bor i den østjyske storby, og derfor skal sagen afholdes der. Han er sigtet for gennem 15 år at have bedraget sin arbejdsgiver for mere end 20 millioner kroner. Der var sat to timer af til sagen i retten, og den skulle være kørt som en tilståelsessag. Nu har Retten i Aarhus meddelt, at sagen er udskudt. - Jeg kan oplyse, at sagen ikke bliver gennemført på mandag, da Ole Madsen er indlagt til behandling og derfor ikke er i stand til at give møde i retten, skriver Ole Madsens advokat Ole Søgaard-Nielsen i en mail til TV2 Nord. Advokaten har ikke yderligere oplysninger, da der er tale om personfølsomme forhold. 20 millioner på dyr livsstil Ole Madsen var ansat i Spar Nord fra 2005 til 2020. Han har tidligere over for mediet finans.dk indrømmet sin svindel og sagt, at det skyldes psykisk sygdom. - Det er vigtigt for mig at få sagt, at det udspringer af alvorlig psykisk sygdom, og ikke fordi jeg er et dårligt menneske som sådan. Denne sag har ført til, at jeg er blevet udredt og diagnosticeret med bipolar affektiv sindslidelse, sagde Ole Madsen til Finans tilbage i maj. De mere end 20 millioner kroner er brugt til en ekstravagant livsstil med dyre rejser, vine og tøj. Pengene fik Ole Madsen ved at sende falske fakturaer til Spar Nord, som han selv godkendte via sin direktørstilling i banken. Spar Nord er fredag kommet med følgende kommentar til sagen: - Der er tale om en dybt beklagelig sag, hvor vi har fortalt, hvad der er at fortælle, og hvor vi internt i banken har taget konsekvensen og strammet op på vores kontrolprocedurer. I forhold til det strafferetlige forløb har vi ikke nogen kommentarer. Det er nu en sag, som domstolene skal afgøre, skriver den administrerende direktør i Spar Nord Lasse Nyby til TV2 Nord. Retten i Aarhus har ikke fundet en ny dato til retsmødet, men specialanklager ved anklagemyndigheden i Nordjylland, Mette Vestergaard, fortæller til TV2 Nord, at retten vil forsøge at ramme en ny dato inden jul.